**„Презадовољан сам резултатима које смо остварили у овој сезони“, оцењује уметнички директор Опере Никола Мијаиловић и додаје**: „Имали смо две, заиста, велике и успешне премијере захтевних опера *ТУРАНДОТ* (копродукција са Мадленијанумом) и *ФАЛСТАФ*, последњих дела које су написали Пучини, односно Верди. Драго ми је што је направљена и реформа Оперског студија *Борислав Поповић*  у којем се сада, поред солиста, усавршавају и млади, изванредни корепетитори и диригенти. Многи полазници укључени су у актуелни репертоар и за своје наступе добијају хонорар, што је новина у односу на досадашњу праксу.

Kада је реч о кадровској политици, примили смо у стални радни однос реномиране уметнике Сању Анстасиу, Соњу Шарић, Весну Ђурковић, Михаила Шљивића и диригента Александара Kојића. Недавно, средином јуна, имали смо и веома успешно гостовање на Оперском фестивалу у Букурешту са Пучинијевом *Манон Леско*. Први пут у историји наше Опере, гостовали смо на тој манифестацији.

Такође, веома је значајно што смо покренули и платформу *Open Balkan Theatre/ Театар Отворени Балкан* која подразумева позоришну сарадњу између Србије, Албаније и Северне Македоније у области драме, опере и балета. Ова платформа, чија је реализација започела јесенас Пучинијевим *Боемима* које смо обновили, омогућиће снажније повезивање најважнијих националних културних институција ових трију земаља и биће важна  порука свету изван ове регије о јединствености балканске културе“.